Դատարանում միայն մի քանի ձայնագրություն լսվեց: Դրանցում ինչ- որ իր ձեռք բերելու վերաբերյալ խոսակցություններ էին: Մասնավորապես՝ լազերային սկավառակում առկա ձայնագրություներից մի քանիսը Արթուր Վարդանյանի և գյումրեցի Հակոբ Հակոբյանի միջև էին: Վերջինս այս գործից անջատված մասով անցնող մեկ այլ քրեական գործի շրջանակներում դատապարտվել է 3.6 տարի ազատազրկման այն բանի համար, որ Արթուր Վարդանյանի առաջարկով զենք-զինամթերք է հայթայթել: Ըստ մեղադրանքի՝ Հակոբյանը չի իմացել, որ զենքը նախատեսված է Հայաստանում իշխանությունը զավթելու համար, «զինված խմբի» գործով դատական նիստին էլ ցուցմունք է տվել ու հայտնել, թե Արթուր Վարդանյանն իրեն ասել է, որ զենքը Սիրիայի համար է: